ЩIэныгъэр и лъабжьэщ
«Кавказ Ищхъэрэ федеральнэ щIыналъэм агропромышленнэ комплексым зэпIэзэрыту зыщегъэужьыныр щIэныгъэр и лъабжьэу къызэгъэпэщын». Аращ зытеухуар Налшык «Синдикэ» хьэщIэщIым дыгъуасэ къыщыхалъхьа урысейпсо щIэныгъэ-практикэ конференцыр.
Къэбэрдей-Балъкъэрым мэкъумэш хозяйствэмкIэ и щIэныгъэ-къэхутакIуэ институтым и унафэщI Мэремыкъуэ Арсен зэIущIэр къызэIуиха нэужь, иужьрей илъэсхэм республикэм и АПК-м зэрызиужьым, программэ хэхахэр зэрагъэзащIэм хэзыгъэгъуазэ фильм кIэщI ягъэлъэгъуащ.
Зэхуэсышхуэм кърихьэлIахэм фIыщIэ яхуищIри, КъБР-м и Iэтащхьэ Къанокъуэ Арсен и фIэхъус псалъэм къыщыхигъэщащ зытепсэлъыхьыну я мурад Iуэхугъуэхэм мыхьэнэшхуэ зэраIэр, гъащIэмрэ зэманымрэ къагъэув къалэнхэм ахэр лъэныкъуэ куэдкIэ зэрапэджэжыр икIи я лэжьыгъэр купщIафэу щытыну зэригуапэр.
Япэу зэпкърахащ КИФЩI-м мэкъумэш къэкIыгъэхэр зэрыщащIэ технологиехэр егъэфIэкIуэным теухуа инновацэ унэтIыныгъэхэр зыхуэдэр, щIым и зехьэкIэм щIэныгъэ-методикэ лъабжьэ быдэ къыхузэгъэпэщынымкIэ лэжьыгъэхэр, хьэсэхэм я зехьэкIэм къыщыгъэсэбэпыпхъэ Iэмал гъэунэхуахэр зыхуэдэр, нэгъуэщIхэри.
Iэщ гъэхъуным зегъэужьыным хуэунэтIауэ щыIэ хэкIыпIэхэм шэджагъуэ нэужьым тепсэлъыхьащ, республикэм и гъавэ щIапIэхэм еплъащ, адыгэш лъэпкъ къабзэхэр къызэрагъэхъу щIыкIэм зыхагъэгъуэзащ.
Нобэ конференцым и лэжьыгъэм пищэнущ.
КЪУМАХУЭ Аслъэн.
